**Aethusa cynapium**

*Lucian Hojbotă*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un bulb întors, ca osul ros,

roade albul și-l întoarce pe dos.

Chiparos, umbrar lemnos,

roade negrul și-l întoarce pe dos.

Umbrar lemnos, chip luminos,

ca osul ros, un bulb întors,

își ia sămânța și-o crește în jos.

Din lemn umbros,

umbrar lemnos,

în iad humos răsar cețos,

un brad frumos,

și-un chiparos,

care-ntorc susul în jos,

cu susu-n jos,

fac iad umbros

în rai frumos.

Arțar sevos, cu suc vâscos,

cu josu-n sus, cu susu-n jos,

ia pământul și-l întoarce pe dos,

pământul bulb – un bulb întors

roade albul și-l întoarce pe dos.